title: "NSB Di 6"
text: "Di Di 6 wiar en Diesel-Lokomotiiwen-Reeg fuar di Norges Statsbaner (1883\u20131996). Di twelev Maskiinen k\u00fcr \u00f6n Nuurweegen ek bistuun, ja waar t\u00f6beekd\u00f6nen. Leeterhen fing di Reeg nii Noomen en waar \u00f6n forskelig Stairen iinseet.\n\n12 Kraftmaskiinen fuar Nuurweegen \nDi Loks waar 1992 bi MaK \u00f6n Kiil bistelt. \u00d6n di Jaaren 1995/96 waar ja becht en twesken Februwaari en Juuli 1997 naa Nuurweegen bracht.\nDi NSB her en ual Lokomotiivreeg, di Di 3 (ombi 40 Jaaren ual), en diarfuar wil em hol wat Niis haa. \n1981 her em al hok Lokomotiiwen fan Henschel fingen, di NSB Di4, wat uk dieselelektrisk wiar en ombi 2.400 kW Maskiinenkraft her.\n\nBi MaK fing di NSB om Juuni fan 1990 en MaK DE 1024 t\u00f6 Proof naa Nuurweegen. Diarfan wiar 1989 trii Stek becht uuren, wat jam fuar gaui Tochen sa \u00fcs di Intercity al gur slain her. Des Loks her di salev Maskiinen \u00fcs fuar di nii Lok taacht wiar. Uk \u00f6n Nuurweegen l\u00f6p des Maskiin s\u00f6ner Swaarhairen. Di Elektro-Stj\u00fc\u00fcring wiar fan ABB Brown Boveri.\n1992 waar di twelev nii Loks bistelt.\n\nMaK wiar \u00f6ntwesken forkoopet uuren, en sa fing di Loks en Elektroonik fan Siemens, aurdat di Lok n\u00fc fan Siemens Transportation Systems becht waar. Des slaageti man ek rocht me dit Konsept, wat MaK al me di MaK DE 1024 (BR 240) omseet her. Di Di 6 skul \u00fcs Persoonentoch-Loks twesken Trondheim en Bod\u00f8 laap, man ja k\u0101m me di Wunter \u00f6n Nuurweegen ek rocht klaar. Loks feel \u00fct, em wiar me bit t\u00f6 tau Reservimaskiinen \u00f6nerwai, som bigent t\u00f6 breni of let jam iinfach ek stj\u00fc\u00fcri. Aurdat uk Ee\u0111erbeeterin n\u00f6nt braacht, waar di Loks 1999 t\u00f6 Siemens t\u00f6beekd\u00f6nen.\n\nSiemens skul 485 Mio Nuurweegenkroonen bitaali, aurdat di NSB tw\u00fcngen wiar, di ual Di3-Loks fii\u0111er t\u00f6 k\u00f6\u00f6r, en dit wiar noch aartig wat j\u00fc\u00fcrer \u00fcs wan dit me di nii Loks slaaget her.\nBi Siemens waar dit da \u00f6nersaacht. Di Liren, d\u0101nen bi MaK di Kai-Kompetensen fuar Dieselloks en DE-Loks her, wiar jerer pensioniaret uuren, \u00fcs Siemens MaK \u00f6n't Jaar 1992 koopet heer en k\u00fcr ek muar help. MaK waar 1998 t\u00f6 Vossloh forkoopet.\n\nSiemens ME 26 \nDi Leechtern en hok muar maast en bet ombecht uur, en di Loks skul nii F\u0101rev fo. Siemens her t\u00f6 des Tir en Pool fan Loks t\u00f6 forh\u00fc\u00fcri, Siemens Dispolok. Des her en ain Aart, hur'ling di Loks lakiaret war, en diart\u00f6 skul dit hol pasi.\n\nMe jaar nii Dracht ging di Loks da t\u00f6 CFL naa Luxemborig, aurdat diar n\u00f6\u00f6rig en Lok waanti.\n\nMaK DE 2700\n2004 k\u0101m di Loks fan Luksemborig t\u00f6beek en waar t\u00f6 Vossloh forkoopet. Des Firma her uk MaK aurnomen, en di Loks k\u00fcr fan Kiil \u00fct fuar di M\u0113rskbaan \u00f6n Sleeswig-Holstiin forh\u00fc\u00fcrt uur. Diarfuar maast ja man auraarbert en foranert uur. Di nii Plaan fan di NOB, wat di Loks h\u00fc\u00fcri skul, wiar me Tochen, d\u0101nen Omdrai k\u00fcr, en diarom maast en Omdraistj\u00fc\u00fcring iinbecht uur.\n\nFan di Detsembermuun 2005 \u00f6n wiar di Loks we\u0111er \u00f6nerwai. Dit jest Jaar wiar masi Spitaakel om di Loks: Ja bleev stuun, jen bigenti t\u00f6 bren, en jit muar. Fan 2007 \u00f6n k\u0101m dit man sa lungsem t\u00f6rocht. Di NOB wil man lefer me di ER 20 k\u00f6\u00f6r, aurdat des fuul mener Diesel noom, di gurt Lok wiar man likert gur fuar Tochen me 10 Wainern fuar 800 Mensken.\n\nSa waar en Diil fan di Loks sent 2008 \u00fc\u0111ershur hen forh\u00fc\u00fcrt, tauen uk naa Nuurweegen t\u00f6 Cargo Link, en Ee\u0111erf\u00f6liger fan di NSB.\n\nVossloh forkoopet di \"DE 2700\"-Loks\n8 Loks l\u00f6p man bi 2016 fii\u0111er fuar di NOB, da waar di M\u0113rskbaan nii \u00fctskrewen. \u00d6ntwesken her dit L\u00f6n nii Loks koopet, di BR 245, en des maaketi j\u00fcst sa fuul Theaater \u00fcs di DE 2700 t\u00f6 h\u00f6\u00f6r ringst Tiren. Sa maast jen bit trii Loks fan des Aart jit en bet bi DB Regio help.\n\n\u00d6ntwesken her uk en nii \u00d6nernemen fuar di Autotoch bigent, en dit wiar RDC. Des her bit t\u00f6 fjuur DE 2700 h\u00fc\u00fcrt. 2016 waar bukeent, dat Vossloh di Loks ek muar forh\u00fc\u00fcri wil, ja skul forkoopet uur. \n\nF\u00fcf diarfan ging t\u00f6 Hectorrail, en Firma fan Sweeden, diar \u00f6n D\u00fctskl\u00f6n sent 2015 aktiif es, tauen t\u00f6 RDC \u00fcs en Reservi fuar di Autotoch of jaar Frachtentochprojekti. Des waar man \u00f6n di Septembermuun fan 2018 naa Moers stj\u00fc\u00fcrt, hur ja mesken swaareri Tochen tii skel. Di bl\u00f6 Autotoch es n\u00fc me tau Vectron DE \u00f6nerwai.\nHok Loks ging t\u00f6 Frachtentochfirmen, d\u0101nen di Kraft gur haa ken. Fuar Persoonentochen wiar di Lok altert t\u00f6 gurt en t\u00f6stig (Bit t\u00f6 5,5 Liitern/km), dit sen fuar en Tour Weesterl\u00f6n - Hamborig ombi 250 Liitern of 33 % muar Diesel. \nNumer 12 en 5 k\u00f6\u00f6r al leenger ek muar. Des Loks sen \u00fcs Diilimaskiinen slachtet uuren.\n\nWat diarfan uuren es \nHur di Maskiinen blewen sen en we\u0111er di jit laap Bechningsreeg 251/DE 2700 (Stand: Januar 2022):\n\nLuki uk jir \n\n loks-aus-kiel.de \u2013 Skeltern en Biskriiwingen\n\n Muar Skeltern fan di nii Loks \u00f6n Nuurweegen - me engelsk Biskriiwing fan di Swaarhairen\n\nIirsenbaan\nLokomotiiwi (Diesel)\nLok fan Kiil"